text: Esbjerg-løber løb med nordisk mesterskab
  13 november 2016 kl. 13.27
  Den 18-årige Esbjerg-løber Kristian Holm Jensen er løbet med en guldmedalje i det nordiske mesterskab i terrænløb. 
  Terrænløb - eller Cross som det mere officielt hedder - er blevet populært hos løberne i de seneste år. Også hos den unge Kristian Holm Jensen fra Esbjerg, der egentlig mest løber baneløb, men bruger cross-løb til at træne sin gode form.
  - Det er ret stort for løbere, for det er mere ekstremt, end at løbe baneløb, forklarer Kristian Holm Jensen.
  Netop fordi han mest løber cross for at træne sin form, kom det noget bag på ham, at han lørdag vandt guld i juniorklassen i det nordiske mesterskab i cross-løb , der blev afholdt i Kristiansand i Norge.
  - Det er jeg rigtig glad for. Det viser, at jeg har gjort noget rigtigt med træningen, men det er ikke et endegyldigt mål for mig, at blive nordisk mester, fortæller den unge løber.
  Kristian Holm Jensen, Nordisk Juniormester i cross-løb: "Det er jeg rigtig glad for. Det viser, at jeg har gjort noget rigtigt med træningen."
  Det meste af sin løbeerfaring har han fra løbeklubben hjemme i Esbjerg, men han er lige startet på universitetet i Århus, og derfor har han flyttet klub - og træningsområde.
  - Terrænet her er anderledes, og det tror jeg har hjulpet mig med at vinde, fortæller Kristian Holm Jensen til TV SYD.
  Han håber sejren i det nordiske mesterskab kan hjælpe ham fremadrettet.
  - Det bliver forhåbentligt nemmere at få sponsorater, siger den unge sportsmand.
  
  